ສະຫະພັນ ກຳມະບານ ເລີ້ມນັດຢຸດງານ ທົ່ວປະເທດ ທີ່ Belgium 
ໂຄສົກປະຈຳສະໜາມບິນ ນະຄອນ Brussels ກ່າວວ່າ ຖ້ຽວບິນ 600 ຖ້ຽວ ຖືກລົບລ້າງ ແລະສົ່ງຜົນກະທົບຕໍ່ພວກຄົນໂດຍສານ 50 ພັນຄົນ.
ພວກສະຫະພັນກຳມະບານ ໃນປະເທດ Belgium ໄດ້ຮຽກ ຮ້ອງໃຫ້ພວກແຮງງານທົ່ວປະເທດ ເຂົ້າປະກອບສ່ວນໃນ ການນັດຢຸດງານເປັນເວລານຶ່ງມື້ໃນທົ່ວປະເທດ ເພື່ອປະທ້ວງ ນະໂຍບາຍປະຢັດມັດທະຍັດຂອງລັດຖະບານ ການນັດຢຸດງານໄດ້ເລີ້ມຂຶ້ນໃນຄືນວັນອາທິດວານນີ້ ທີ່ສະ ໜາມບິນ ແລະສະຖານີລົດໄຟແຫ່ງຕ່າງໆ ແລະຂົ່ມຂູ່ທີ່ຈະ ຢຸດການບໍລິການທາງລົດເມ ແລະລົດແລ່ນໃນເຂດເມືອງ ຕະຫຼອດທັງສົ່ງຜົນກະທົບຕໍ່ພວກໂຮງຮຽນ ວົງການທຸລະກິດ ພວກໂຮງຈັກໂຮງງານ ແລະຫ້ອງການຂອງລັດຖະບານໃນ ທົ່ວປະເທດໃນວັນຈັນມື້ນີ້ ໂຄສົກປະຈຳສະໜາມບິນນະຄອນ Brussels ກ່າວວ່າ ຖ້ຽວບິນ 600 ຖ້ຽວຖືກລົບລ້າງ ຊຶ່ງສົ່ງຜົນກະທົບຕໍ່ພວກຄົນໂດຍສານ 50 ພັນຄົນ ພວກແຮງງານພາກັນທຳການປະທ້ວງ ຕໍ່ແຜນການຂອງລັດຖະບານຊຸດໃໝ່ ທີ່ນິຍົມ ຂວາກາງ ທີ່ຈະເພີ້ມອາຍຸຂອງພວກທີ່ຈະອອກກິນເບ້ຍ ບຳນານ ຈາກ 65 ປີ ຂຶ້ນເປັນ 67 ປີ ໂຈະການຂຶ້ນເງິນເດືອນ ແລະຕັດການບໍລິການສາທາລະນະຕ່າງໆລົງ ລັດຖະບານກ່າວວ່າ ຕົນຈຳເປັນຕ້ອງຈັດຕັ້ງປະຕິບັດມາດຕະການປະຢັດມັດທະຍັດຕ່າງໆ ເພື່ອໃຫ້ລະດັບການຂາດດຸນງົບປະມານ ສອດຄ້ອງກັບຂໍ້ບັງຄັບຕ່າງໆຂອງສະຫະພາບຢູໂຣບ ນອກນັ້ນ ລັດຖະບານຍັງຢືນຢັດວ່າ ພວກວົງການທຸລະກິດຕ້ອງການການຍົກເວັ້ນເສຍພາສີຕ່າງໆຕື່ມອີກ ເພື່ອທີ່ຈະແຂ່ງຂັບກັບຕະຫຼາດໂລກໄດ້ ພວກສະຫະພັນກຳມະບານ ໄດ້ຄັດຄ້ານຕໍ່ແຜນການຂອງລັດຖະບານໂດຍກ່າວວ່າ ແຜນ ການເຫຼົ່ານີ້ ບ່ອນທຳລາຍສະຖານະພາບ ຂອງ Belgium ໃນຖານະເປັນລັດສະຫວັດດີການນັ້ນ ການເຄື່ອນໄຫວຕ່າງໆ ຂອງພວກແຮງງານ ໄດ້ເລີ້ມຂຶ້ນໃນເດືອນແລ້ວນີ້ ດ້ວຍການເດີນ ຂະບວນປະທ້ວງໃນນະຄອນ Brussels ທີ່ດຶງດູດເອົາພວກແຮງງານມາປະກອບສ່ວນ ນຳ ຢ່າງໜ້ອຍ 1 ແສນຄົນ